Source: https://revista22.ro/actualitate-interna/judectoarea-care-a-cerut-verificarea-procurorului-general-de-ctre-ij-aleas-presedinta-csm
Timestamp: 2020-04-06 09:46:00+00:00
Document Index: 12609585

Matched Legal Cases: ['CSM ', 'CSM ', 'CSM ', 'CSM ', 'CSM ', 'csm ']

Judecătoarea care a cerut verificarea procurorului general de către IJ, aleasă preşedinta CSM | Revista 22 GDPR
Judecătoarea Simona Camelia Marcu a fost aleasă vineri preşedinte al Consiliului Superior al Magistraturii (CSM). Este membru al CSM din partea Înaltei Curţi de Casaţie şi Justiţie.
Simona Camelia Marcu a fost aleasă vineri preşedinte al CSM, ea primind votul favorabil a 11 dintre membrii Consiliului. Opt au votat împotrivă, transmite News.ro.
Preşedintele Klaus Iohannis, care a participat la şedinţa plenului CSM, a susţinut că se poate discuta despre arhitectura statului, dar nu despre independenţa justiţiei. Iohannis a subliniat că dacă se va discuta despre modificarea Constituţiei şi despre arhitectura statului ar trebui introdus chiar în legea fundamentală principiul integrităţii, pentru că persoanele cu probleme penale nu au ce căuta în fruntea statului.
La şedinţă a luat parte şi ministrul Justiţiei, Tudorel Toader, care a spus că, deşi aflat în concediu, nu şi-a luat concediu şi de la CSM, iar alegerile conducerii acestei instituţii sunt importante.
„Provocarea esenţială a fost cea legată de apărarea independeţei justiţiei. (...) Vechea conducere a CSM şi-a îndeplinit bine această misiune de a coordona, de a menţine echilibrul în Consiliu. Îi urez noii conduceri să menţină acelaşi echilibru”, a spus Augustin Lazăr, procurorul general, în cadrul şedinşei CSM.
În februarie 2017, Simona Camelia Marcu a cerut în şedinţa CSM sesizarea Inspecţiei Judiciare pentru a verifica modul în care procurorul general Augustin Lazăr, în calitate de reprezentant al Ministerului Public, „a gestionat comunicarea publică în perioada ulterioară trimiterii OUG 13, din perspectiva respectării obligaţiei de rezervă pe care o are orice magistrat”.
Ea a cerut suplimentarea ordinii de zi a CSM cu acest punct, dar solicitarea a fost respinsă. A fost doar un singur vot /pentru/.
Conform ultimei sale declaraţii de avere din iunie 2017, judecătoarea are un apartament de 143 de metri pătraţi şi o casă de 285 de metri pătraţi în Bucureşti. În declaraţia sa de avere sunt menţionate şi proprietăţi ale soţului său, avocatul Vasile Gil - o casă în Alexandria şi terenuri în Bucureşti, Mogoşoaia şi Alexandria. Simona Marcu deţine şi două autoturisme Alfa Romeo şi Peugeot, precum şi bijuterii în valoare de 6.000 de euro.
Ea are şi credite la bănci în valoare totală de peste 183.000 euro. La capitolul venituri, judecătoarea a menţionat suma de 227.861 de lei încasată ca judecător la ICCJ, 24.747 de lei obţinuţi ca membru în comisii de concurs la CSM, 14.612 de lei ca „formator” la Institutul Naţional al Magistraturii şi 17.550 de lei din închirierea apartamentului din Bucureşti. Ea a menţionat şi veniturile Cabinetului de avocatură Vasile Gil, în sumă de 437.978 de lei.
iohannis csm camelia marcu presedinte sedinta vot vicepresedinte